THG พุ่งแรงกว่า 8% ลุ้นผลงานปี 61 โตก้าวกระโดด จาก 3 โครงการใหญ่ในจีน-เมียนมา-รังสิต
THG พุ่งแรงกว่า 8% ลุ้นผลงานปี 61 โตก้าวกระโดด จาก 3 โครงการใหญ่ในจีน-เมียนมา-รังสิต โดย ณ เวลา 11.04 น. อยู่ที่ระดับ 32.75 บาท บวก 2.50 บาท บวก 8.26% ด้วยมูลค่าซื้อขาย 303.32 ล้านบาท
16 ม.ค. 2561

ผู้สื่อข่าวรายงานว่า บริษัท ธนบุรี เฮลท์แคร์ กรุ๊ป จำกัด (มหาชน) หรือ THG  โดย ณ เวลา 11.04 น. อยู่ที่ระดับ 32.75 บาท บวก 2.50 บาท บวก 8.26% ด้วยมูลค่าซื้อขาย 303.32 ล้านบาท

บริษัทมั่นใจว่าผลงานในปี 61จะเริ่มเติบโตอย่างก้าวกระโดด เนื่องจากเสร็จสิ้นการรับรู้ค่าใช้จ่ายที่เกิดขึ้นครั้งเดียวจากการลงทุนในโครงการต่าง ๆ ไปแล้วในปีนี้ และในปีหน้าจะเข้าสู่ช่วงเก็บเกี่ยวผลประโยชน์จากการลงทุน
โดยเฉพาะใน 3 โครงการขนาดใหญ่ คือ โรงพยาบาลในจีนที่เริ่มให้บริการเต็มรูปแบบไปเมื่อเดือน พ.ย.หลังจากได้รับใบอนุญาตจากทางการ โรงพยาบาลในเมียนมาขนาด 200 เตียงที่จะเปิดให้บริการราวเดือน พ.ค.61 และ โครงการที่อยู่อาศัยผู้สูงอายุที่รังสิต ซึ่งคาดว่าจะเริ่มทยอยโอนโครงการได้เมื่อโครงการเฟสแรกแล้วเสร็จในช่วงปลายปี 61 จากมูลค่าลงทุนในโครงการทั้งหมด 3.7 พันล้านบาท
ขณะที่โครงการพัฒนาที่ดินในโครงการโซโหเดิมที่บริษัทเข้าซื้อมานั้น จะเริ่มพัฒนาเฟสแรกเป็นศูนย์พักฟื้นหลังการรักษา คาดว่าจะเริ่มเปิดให้บริการได้ในช่วงปลายปี 61 ก่อนจะพัฒนาบริการในส่วนอื่น ๆ อย่างต่อเนื่อง
นอกจากนั้น บริษัทยังอยู่ระหว่างเตรียมแผนงานเพื่อสร้างโรงพยาบาลขนาดใหญ่บริเวณหน้าโครงการที่อยู่อาศัยของผู้สูงวัยในรังสิต เนื่องจากมองว่าแถบนั้นไม่มีโรงพยาบาลเอกชนที่มีคุณภาพในการให้บริการที่ดี จึงน่าจะเป็นโอกาสทางธุรกิจที่ดี โดยคาดว่าจะเริ่มดำเนินการได้ภายใน 5-7 ปี
บล.ไอร่า ระบุว่า THG รายได้ปี 60 โตแกร่ง ชี้ลูกค้าเชื่อมั่นเข้าใช้บริการหนาแน่น ลั่นปี 61 ตีตลาดเมียนมา เปิดตัวโรงพยาบาลขนาด 200 เตียง เริ่มให้บริการภายในไตรมาส 2 ปีนี้ ข้อมูล Consensus (www.settrade.com) : ราคาเป้าหมายเฉลี่ย 47.00 บาท